ຜູ້ນຳຝ່າຍຄ້ານມຽນມາ ຈະຖືກປ່ອຍຫຼັງເລືອກຕັ້ງ
ລມຕ ຕ່າງປະເທດມຽນມາກ່າວວ່າ ທ່ານນາງອອງຊານຊູຈີ ຈະຖືກປ່ອຍຫຼັງເລືອກຕັ້ງ
ພວກນັກການທູດກ່າວວ່າ ລັດຖະມົນຕີການຕ່າງປະເທດ ຂອງມຽນມາ ໄດ້ແຈ້ງໃຫ້ບັນດາລັດຖະມົນຕີການຕ່າງປະ ເທດຂອງສະມາຄົມອາຊ່ຽນຊາບວ່າ ຜູ້ນຳປະຊາທິປະໄຕ ຂອງມຽນມາທ່ານນາງອອງຊານຊູຈີຈະຖືກປ່ອຍຫຼັງຈາກ ການເລືອກຕັ້ງ ໃນເດືອນໜ້າ ພວກນັກການທູດເວົ້າວ່າທ່ານ Nyan Win ຍັງໄດ້ແຈ້ງ ໃຫ້ບັນດາຄູ່ຕໍາແໜ່ງຂອງທ່ານ ຈາກອາຊ່ຽນຊາບຕື່ມວ່າ ຜູ້ນຳຂອງມຽນມາ ນາຍພົນ Than Shwe ບໍ່ໄດ້ລົງ ສະມັກເລືອກຕັ້ງ ໃນການປ່ອນບັດວັນທີ 7 ພະຈິກ ການໃຫ້ຄວາມເຫັນດັ່ງກ່າວ ຂອງທ່ານ Nyan Win ມີຂຶ້ນໃນງານລ້ຽງອາຫານຄໍ່າສ່ວນໂຕ ຢູ່ທີ່ນະຄອນຫຼວງ ຮ່າໂນ່ຍ ໃນມື້ວັນພຸດວານນີ້ ກ່ອນກອງປະຊຸມຂອງ ພວກຜູ້ນຳ ໃນເຂດເອເຊຍຕາເວັນອອກສຽງໃຕ້ ການກັກບໍລິເວນທ່ານນາງອອງຊານຊູຈີຮອບປັດຈຸບັນ ຈະໝົດອາຍຸໃນວັນທີ 13 ພະຈິກ 6 ມື້ລຸນຫຼັງການເລືອກຕັ້ງ ແຕ່ຄວາມເຫັນຂອງທ່ານ Nyan Win ທີ່ວ່າທ່ານນາງຈະຖືກປ່ອຍ ຖ້າຫາກທ່ານນາງຈະບໍ່ລະເມີດກົດໝາຍນັ້ນ ແມ່ນການຢືນຢັນ ຢ່າງເປັນທາງການເທື່ອທຳ ອິດ ທີ່ວ່າທ່ານນາງອາດຈະຖືກປ່ອຍ ເວລາກຳນົດການກັກບໍລິເວນທ່ານນາງ ໝົດອາຍຸລົງ